PASKAIDROJUMA RAKSTS

1. PRIEKŠLIKUMA KONTEKSTS

Regula (ES) Nr. 806/2014, ar ko izveido vienādus noteikumus un vienotu procedūru kredītiestāžu un noteiktu ieguldījumu brokeru sabiedrību noregulējumam, izmantojot vienotu noregulējuma mehānismu un vienotu noregulējuma fondu ("VNM regula"), paredz izveidot vienoto noregulējuma fondu ("Fonds"), kura īpašnieks un pārvaldītājs ir vienotā noregulējuma valde ("Valde"), kas arī izveidota ar VNM regulu. Fondu kā daļu no Valdes budžeta finansē no to dalībvalstu banku nozares iemaksām, kuras piedalās VNM.

Pietiekami finansēts vienotā noregulējuma fonds ir svarīgs, lai VNM darbotos pareizi un sargātu finanšu stabilitāti, neizmantojot nodokļu maksātāju naudu. Tas ir arī banku nozares interesēs, lai Fondam būtu nepieciešamie resursi, ar ko vajadzības gadījumā veikt intervenci noregulējuma procedūrās, lai nodrošinātu noregulējuma instrumentu efektīvu piemērošanu.

Saskaņā ar Regulas (ES) Nr. 806/2014 58. un 59. pantu Valdei ir autonoms budžets, kas nav daļa no Savienības budžeta un kas sastāv no divām daļām: I daļa attiecas uz Valdes administrāciju, un II daļa attiecas uz vienoto noregulējuma fondu ("Fonds"). Šis Padomes īstenošanas akta priekšlikums attiecas tikai uz Valdes budžeta II daļu.

Saskaņā ar Regulas (ES) Nr. 806/2014 60. pantu budžeta II daļas – Fonda – ieņēmumus jo īpaši veido gada iemaksas, ko veic vienības, uz kurām attiecas VNM regulas darbības joma. Ar šādām iemaksām sedz jo īpaši summas, ko Valde izmanto noregulējuma procedūrās, lai nodrošinātu noregulējuma instrumentu efektīvu piemērošanu.

Saskaņā ar Regulas (ES) Nr. 806/2014 70. panta 2. punktu Valdei katru gadu jāaprēķina to iestāžu individuālo iemaksu Fondā apmērs, uz kurām attiecas VNM. Nosakot katras vienības gada iemaksu, par pamatu tiek izmantota pamatiemaksa, kuras apmērs ir proporcionāls tam, kāds ir vienības pasīvu, izņemot pašu kapitālu un atskaitot segtos noguldījumus, apmērs attiecībā pret visu iestāžu, kurām ir piešķirta atļauja VNM iesaistīto dalībvalstu teritorijā, pasīvu, izņemot pašu kapitālu un atskaitot segtos noguldījumus, apmēru, šo pamatiemaksu koriģējot atbilstīgi riskam, pamatojoties uz Direktīvas 2014/59/ES 103. panta 7. punktā uzskaitītajiem kritērijiem.

Saskaņā ar Regulas (ES) Nr. 806/2014 70. panta 6. punktu, lai noteiktu gada iemaksas Fondā, Valde piemēro Komisijas Deleģēto regulu (ES) Nr. xxxx/2014, ar ko Eiropas Parlamenta un Padomes Direktīvu 2014/59/ES papildina attiecībā uz ex ante iemaksām noregulējuma finansēšanas mehānismos, kas ir pieņemta saskaņā ar Direktīvas 2014/59/ES 103. panta 7. punktu un precizē koncepciju par iemaksu koriģēšanu proporcionāli iestāžu riska profilam. Nosakot vienību gada iemaksu, Valdei saskaņā ar Regulas (ES) Nr. 806/2014 70. panta 2. punktu ir pienākums arī ņemt vērā samērīguma principu, lai izvairītos radīt konkurences izkropļojumus starp VNM iesaistīto dalībvalstu banku sektora struktūrām un lai dotu iespēju nodrošināt līdzsvarotu iemaksu sadalījumu dažāda veida bankām.

Saskaņā ar VNM regulas 70. panta 7. punkta a) un b) apakšpunktu Padome, pamatojoties uz Komisijas priekšlikumu, ir pilnvarota pieņemt īstenošanas aktus par iemaksām Fondā, jo īpaši attiecībā uz to, kā piemēro individuālo iemaksu aprēķināšanas metodiku un praktisko kārtību, saskaņā ar kuru uz iestādēm attiecina riska faktorus, kas noteikti Komisijas Deleģētajā regulā (ES) Nr. xxx/2014 par ex ante iemaksām noregulējuma finansēšanas mehānismos.

Ar šo Komisijas priekšlikumu Padomes īstenošanas aktam nosaka veidu, kā piemērot gada iemaksas papildu riska korekcijas komponentu un riska korekcijas piemērošanas gada pamata iemaksai metodiku, kas noteikti Komisijas Deleģētajā regulā (ES) Nr. xxx/2014 par ex ante iemaksām noregulējuma finansēšanas mehānismos, kad Valde aprēķina gada iemaksas, lai pielāgotu minētajā deleģētajā aktā paredzēto metodiku specifikai, kas raksturīga vienotai sistēmai, ko veido iemaksas, kas apvienotas vienotā fondā, pamatojoties uz Eiropas mērķapjomu.

Saskaņā ar VNM regulas 67. panta 4. punktu, iemaksas fondā, kuras noteikusi Valde, piesaista valstu noregulējuma iestādes, un tās tiek pārskaitītas Fondam saskaņā ar nolīgumu starp VNM iesaistītajām dalībvalstīm par iemaksu Fondā pārskaitīšanu un šādu iemaksu pakāpenisku kopīgošanu.

2. APSPRIEŠANĀS AR IEINTERESĒTAJĀM PERSONĀM UN IETEKMES NOVĒRTĒJUMU REZULTĀTI

Šai deleģētajai regulai nav veikts nekāds papildu oficiāls ietekmes novērtējums, jo ietekme ir novērtēta ietekmes novērtējumā, kas tika veikts Direktīvas 2014/59/ES pieņemšanas vajadzībām.

3. PRIEKŠLIKUMA JURIDISKIE ELEMENTI

Šis Padomes īstenošanas regulas priekšlikums jo īpaši attiecas uz šādām jomām.

1. pantā ir paredzēti noteikumi par to, kā Valde piemēro metodiku individuālo iemaksu aprēķināšanai, un praktiskā kārtība, saskaņā ar kuru uz iestādēm attiecina riska faktorus, kuri noteikti Komisijas Deleģētajā regulā (ES) Nr. xxx/2014, ar ko Eiropas Parlamenta un Padomes Direktīvu 2014/59/ES papildina attiecībā uz ex ante iemaksām noregulējuma finansēšanas mehānismos.

2. pantā noteikta īstenošanas regulas darbības joma. Adresāti ir visas vienības, uz kurām attiecas VNM regulas darbības joma.

3. pantā noteiktas piemērojamās definīcijas.

4. pantā izklāstīti noteikumi par to, kā noteikt gada iemaksas vienotajā noregulējuma fondā.

5. pantā izklāstītas paziņojumu sniegšanas prasības, kas jāievēro Valdei.

6. pantā ir izklāstītas ziņošanas prasības.

7. pantā ir noteikti pārejas noteikumi.

2014/0336 (NLE)

Priekšlikums

PADOMES ĪSTENOŠANAS REGULA,

ar ko attiecībā uz ex ante iemaksām vienotajā noregulējuma fondā nosaka vienādus Eiropas Parlamenta un Padomes Regulas (ES) Nr. 806/2014 piemērošanas nosacījumus

EIROPAS SAVIENĪBAS PADOME,

ņemot vērā Līgumu par Eiropas Savienības darbību,

ņemot vērā Eiropas Parlamenta un Padomes Regulu (ES) Nr. 806/2014 (2014. gada 15. jūlijs), ar ko izveido vienādus noteikumus un vienotu procedūru kredītiestāžu un noteiktu ieguldījumu brokeru sabiedrību noregulējumam, izmantojot vienotu noregulējuma mehānismu un vienotu noregulējuma fondu, un groza Regulu (ES) Nr. 1093/2010, un jo īpaši tās 70. panta 7. punktu,

ņemot vērā Eiropas Komisijas priekšlikumu,

tā kā:

(1) Vienotais noregulējuma fonds ("Fonds") tika izveidots saskaņā ar Regulu (ES) Nr. 806/2014 kā vienots noregulējuma finansēšanas mehānisms visām dalībvalstīm, kuras piedalās vienotajā uzraudzības mehānismā ("VUM") saskaņā ar Padomes Regulu (ES) Nr. 1024/2013[1] un vienotajā noregulējuma mehānismā ("VNM"), lai aizstātu šo dalībvalstu noregulējuma finansēšanas mehānismus, kuri izveidoti saskaņā ar Eiropas Parlamenta un Padomes Direktīvas 2014/59/ES2 100. panta 1. punktu. Resursi, kurus šie finansēšanas mehānismi ir uzkrājuši pirms Fonda izveides, būtu jāpārskaita uz Fondu.

(2) Saskaņā ar Regulas (ES) Nr. 806/2014 67. panta 2. punktu vienotā noregulējuma valdei ("Valde"), kas izveidota saskaņā ar minēto regulu, ir uzticēta Fonda pārvaldība.

(3) Saskaņā ar Regulas (ES) Nr. 806/2014 70. pantu Fonds būtu jāizmanto noregulējuma procedūrās, ja Valde uzskata, ka tas ir nepieciešams, lai nodrošinātu noregulējuma instrumentu efektīvu piemērošanu. Fonda rīcībā vajadzētu būt pietiekamiem finanšu līdzekļiem, lai noregulējuma sistēma varētu efektīvi darboties, nodrošinot iespēju veikt intervenci, kad tas ir nepieciešams noregulējuma instrumentu efektīvai piemērošanai, un aizsargāt finanšu stabilitāti, neizmantojot nodokļu maksātāju naudu.

(4) Valdei ir tiesības aprēķināt ex ante iemaksas no visām vienībām, kas minētas Regulas (ES) Nr. 806/2014 2. pantā. Šīs vienības ir kredītiestādes, kas veic uzņēmējdarbību VNM iesaistītajās dalībvalstīs, un mātesuzņēmumi, ieguldījumu brokeru sabiedrības un finanšu iestādes, kas veic uzņēmējdarbību VNM iesaistītajās dalībvalstīs, ja uz tiem attiecas konsolidētā uzraudzība, ko veic Eiropas Centrālā banka ("ECB") saskaņā ar Padomes Regulas (ES) Nr. 1024/2013 4. panta 1. punkta g) apakšpunktu.

(5) Valdei būtu jāaprēķina iemaksas Fondā, pamatojoties uz vienotu mērķapjomu, kas noteikts kā procentuāla daļa no visu vienību, kas saņēmušas darbības atļauju VNM iesaistītajās dalībvalstīs, segto noguldījumu summas. Saskaņā ar Regulas (ES) Nr. 806/2014 69. panta 1. punktu Valdei būtu jānodrošina, lai astoņu gadu laikā, skaitot no 2016. gada 1. janvāra, Fonda pieejamie finanšu līdzekļi sasniegtu vismaz 1 % no vienību, kas saņēmušas atļauju VNM iesaistītajās dalībvalstīs, segtajiem noguldījumiem.

(6) Saskaņā ar Regulas (ES) Nr. 806/2014 70. panta 2. punktu gada iemaksai noregulējuma finansēšanas mehānismā par pamatu būtu jāizmanto fiksēta summa, ko nosaka, pamatojoties uz attiecīgās iestādes pasīviem, un riska līmenim pielāgota iemaksa, kas atkarīga no šīs iestādes riska profila.

(7) Saskaņā ar Regulas (ES) Nr. 806/2014 5. panta 1. punktu Valdi minētās regulas un Direktīvas 2014/59/ES piemērošanas vajadzībām uztver kā valsts noregulējuma iestādi, ja tā veic uzdevumus un īsteno pilnvaras, kas saskaņā ar minētajiem tiesību aktiem jāveic vai jāīsteno valstu noregulējuma iestādēm. Tāpēc Valde būtu jāuztver kā noregulējuma iestāde arī Deleģētās regulas (ES) Nr. xxxx/2014[2] piemērošanas vajadzībām. Kad Valde īsteno šajā regulā noteiktos uzdevumus un pilnvaras, tai piemēro noteikumus, kas izklāstīti minētajā deleģētajā regulā.

(8) Lai aprēķinātu gada iemaksu, Valde piemēro metodiku, kas izklāstīta Deleģētajā regulā (ES) Nr. xxxx/2014, kā noteikts Regulas (ES) Nr. 806/2014 70. panta 6. punktā. Līdz ar to īpašo režīmu, ko piemēro iestādēm, kas saskaņā ar minēto deleģēto regulu uzskatāmas par mazām, piemēro arī iesaistītajās dalībvalstīs atļauju saņēmušām iestādēm, kuras atbilst minētajā regulā noteiktajiem kritērijiem, lai tās varētu atzīt par mazām.

(9) Tā kā šajā regulā ietvertie noteikumi paredz nosacījumus, kas jāievēro, lai piemērotu metodiku, kura izklāstīta saskaņā ar Direktīvas 2014/59/ES 103. panta 7. punktu pieņemtajā deleģētajā regulā, atšķirībām starp Valdes veikto gada iemaksu aprēķināšanu vienībām, kam piešķirta atļauja VNM iesaistītajās dalībvalstīs, un gada iemaksu aprēķināšanu dalībvalstīs, kas nav iesaistītas VNM, vajadzētu būt vienīgi tādām, kas izriet no specifiskajām iezīmēm, kuras raksturīgas vienotai sistēmai VNM iesaistītajās dalībvalstīs. Šīs specifiskās iezīmes jo īpaši rodas no tā, ka VNM ir vienots mērķapjoms visām iesaistītajām dalībvalstīm. Vienas un tās pašas gada iemaksu aprēķināšanas metodikas vispārīgai piemērošanai visās dalībvalstīs būtu jānodrošina godīgas konkurences nosacījumi starp iesaistītajām dalībvalstīm un spēcīgs iekšējais tirgus.

(10) Lai nodrošinātu, ka sistēma gada iemaksām Fondā ir taisnīga un līdzsvarota, Valdei, lemjot par to, kādā veidā gada iemaksa būtu jākoriģē atkarībā no iestāžu riska profila, būtu jāņem vērā līdzsvarots iemaksu sadalījums starp dažāda veida bankām.

(11) Vienotajā noregulējuma fondā, kuram paredzēts Eiropas mērķapjoms, vienības gada iemaksa ir atkarīga no visu vienību, uz kurām attiecas VNM, iemaksām. Pamats tam, lai VNM darbotos efektīvi un lai Fonda veidošanas process būtu raits, ir visu vienību pilnībā un savlaicīgi veiktas gada iemaksas. Lai nodrošinātu VNM efektivitāti, Valdei vajadzētu būt pilnvarām piemērot sankcijas vienībām, kas nemaksātu vai tikai daļēji maksātu pienācīgās gada iemaksas.

(12) Saskaņā ar Regulas Nr. 806/2014 67. panta 4. punktu iemaksas Fondā, kuras noteikusi Valde, piesaista valstu noregulējuma iestādes, un tās tiek pārskaitītas Fondam saskaņā ar nolīgumu par iemaksu Fondā pārskaitīšanu un šādu iemaksu pakāpenisku kopīgošanu.

(13) Regulas (ES) Nr. 806/2014 70. panta 2. punkta b) apakšpunktā noteikts, ka Valdei iestāžu gada iemaksas Fondā jāaprēķina, ņemot vērā samērīguma principu, neradot izkropļojumus starp dalībvalstu banku sektora struktūrām. Pārejas laikposmā, līdz brīdim, kad Fonds būs pilnībā izveidots un tā valstu nodalījumi pilnībā kopīgoti, izkropļojumi starp to dalībvalstu banku sektora struktūrām, kuras piedalās VUM un VNM, var rasties, ja pastāv būtiskas atšķirības starp iestādes gada iemaksu, ko konkrētajā gadā noteikusi Valde saskaņā ar Regulas (ES) Nr. 806/2014 69. pantu un 70. panta 1. un 2. punktu un jaunajiem noteikumiem, kas noteikti šajā regulā, salīdzinot ar gada iemaksu, ko attiecīgā iestāde būtu maksājusi saskaņā ar Direktīvas 2014/59/ES 103. pantu un Deleģēto regulu (ES) Nr. xxx/2014. Ir būtiski novērst šādu izkropļojumu rašanos sakarā ar pāreju no noregulējuma finansēšanas mehānismu valsts mērķapjoma saskaņā ar Direktīvu 2014/59/ES uz vienotu mērķapjomu dalībvalstīm, kuras piedalās VUM un VNM, un veidu, kā tiek noteikts Fonda mērķapjoms, pamatojoties uz segtajiem noguldījumiem.

(14) Iestāžu gada pamatiemaksa ir dažāda arī atkarībā no iestādes segto noguldījumu summas. Tā rezultātā iestāžu, kurām ir mazākas segto noguldījumu summas, gada iemaksas Fondā būtu augstākas VNM vienotā mērķapjoma gadījumā, salīdzinot ar valstu mērķapjomu, kas noteikts Direktīvā 2014/59/ES, un gada iemaksas iestādēm, kurām ir augstāks segto noguldījumu mērķapjoms, būtu zemākas VNM vienotā mērķapjoma gadījumā, salīdzinot ar valstu mērķapjomu, kas noteikts Direktīvā 2014/59/ES. Tādēļ ir nepieciešams izvairīties no izkropļojumiem starp dalībvalstu banku sektora struktūrām, veicot korekcijas pārejas laikposmā līdz brīdim, kad Fonda līdzekļi būs pilnībā izveidoti un kopīgoti. Sākotnējā astoņu gadu laikposmā korekcijas mehānismam vajadzētu būt balstītam uz iemaksu, kas aprēķinātas, pamatojoties uz vienotu mērķapjomu, nelineāru pakāpenisku ieviešanu un iemaksu, kas aprēķinātas, pamatojoties uz valsts mērķapjomu, pakāpenisku izbeigšanu.

(15) Tomēr šāds korekcijas mehānisms nenovērstu visus izkropļojumus, kurus starp banku sektora struktūrām radītu vienotais mērķapjoms, kas noteikts Regulā (ES) Nr. 806/2014, jo dažu iestāžu, kam piemērots korekcijas mehānisms, gada iemaksas joprojām varētu pārsniegt 100 % no gada iemaksām, kas aprēķinātas saskaņā ar Direktīvas 2014/59/ES 103. pantu un Deleģētās regulas (ES) Nr. xxx/2014 4. pantu. Lai mazinātu iespējamo izkropļojumu ietekmi, Valdei vajadzētu būt iespējai atļaut šīm iestādēm izmantot neatsaucamas maksājumu saistības, kas minētas Regulas (ES) Nr. 806/2014 70. panta 3. punktā. Tas atspoguļotu faktu, ka šīm iestādēm būs jāmaksā iemaksas, kas pārsniedz to iemaksas saskaņā ar Direktīvu 2014/59/ES, un tāpēc attiecīgajos valstu nodalījumos būs vairāk resursu nekā valstu noregulējuma fondos, ko minētās dalībvalstis būtu izveidojušas saskaņā ar Banku atveseļošanas un noregulējuma direktīvu. Tomēr, lai nodrošinātu pietiekamu pieejamo resursu daudzumu Fonda katrā valsts nodalījumā, nevienai iestādei nevajadzētu būt iespējai izmantot maksājumu saistības vairāk nekā 50 % no tās iemaksām. Šis korekcijas mehānisms būtu jāpiemēro tikai pārejas laikposmā, un tam nebūtu jāskar Valdes pilnīga rīcības brīvība atļaut kādai iestādei izmantot neatsaucamas maksājumu saistības pēc pārejas laikposma beigām. Turklāt korekcijas mehānismam būtu jāņem vērā samērīguma princips attiecībā uz iestādēm, kas nav nozīmīgas. Tāpēc korekcijas mehānisms nebūtu jāpiemēro iestādēm, uz kurām attiecas noteikto maksājumu sistēma, kas paredzēta Deleģētajā regulā (ES) Nr. xxx/2014. Turklāt, lai pārejas laikposmā mazinātu iespējamo ietekmi uz atsevišķām iestādēm, noteikto maksājumu sistēma būtu daļēji jāpaplašina.

(16) Sistēma, kas paredz gada iemaksas vienotajā noregulējuma fondā, dalībvalstīs tiek īstenota pirmoreiz, un, ņemot vērā to, ka šī sistēma balstās uz pakāpeniski sasniedzamu mērķapjomu, Komisija pārskatīs šīs regulas īstenošanas veidu tajā pašā laikā, kad tā pārskatīs Deleģēto regulu (ES) Nr. xxx/2014, lai dotu iespēju, ja nepieciešams, koriģēt šajā regulā paredzētos noteikumus.

(17) Saskaņā ar Regulas (ES) Nr. 806/2014 99. panta 2. punktu minēto regulu piemēro no 2016. gada 1. janvāra. Taču, sākot no 2015. gada 1. janvāra, Valde iesniedz ikmēneša ziņojumu (ko apstiprina tās pilnsapulcē) Eiropas Parlamentam, Padomei un Komisijai par to, vai ir izpildīti nosacījumi, kas ļauj pārskaitīt valstu līmenī piesaistītās iemaksas. Sākot no 2015. gada 1. decembra, ja minētajos ziņojumos tiek norādīts, ka nosacījumi par iemaksu pārskaitīšanu uz Fondu nav izpildīti, Regulas (ES) Nr. 806/2014 piemērošanu attiecībā uz iemaksām Fondā katru reizi atliek par vienu mēnesi. Tāpēc arī šī regula būtu jāpiemēro no dienas, no kuras piemēro Regulu (ES) Nr. 806/2014,

IR PIEŅĒMUSI ŠO REGULU.

1.pants Priekšmets

Šajā regulā ir paredzēti noteikumi, kas nosaka:

(a) nosacījumus, saskaņā ar kuriem īsteno vienotās noregulējuma valdes ("Valde") pienākumu aprēķināt vienību, kas minētas Regulas (ES) Nr. 806/2014 2. pantā, individuālās iemaksas vienotajā noregulējuma fondā ("Fonds");

(b) individuālo iemaksu, kas minētas a) apakšpunktā, aprēķināšanas metodikas piemērošanu.

2.pants Darbības joma

Šo regulu piemēro Regulas (ES) Nr. 806/2014 2. pantā minētajām vienībām.

3.pants Definīcijas

Šajā regulā izmanto Regulas (ES) Nr. 806/2014 3. pantā noteiktās definīcijas. Piemēro arī šādas definīcijas:

(1) "iesaistītās dalībvalstis" ir dalībvalstis Regulas (ES) Nr. 1024/2013 2. panta nozīmē;

(2) "gada mērķapjoms" ir kopējā summa, ko veido gada iemaksas, kuras Valde katru gadu nosaka saskaņā ar 69. panta 2. punktā noteikto procedūru, lai sasniegtu mērķapjomu, kas minēts Regulas (ES) Nr. 806/2014 69. panta 1. punktā;

(3) "gada iemaksa" ir Regulas (ES) Nr. 806/2014 70. panta 1. punktā minētā summa, ko aprēķina vienotā noregulējuma valde un no katras no 2. pantā minētajām vienībām iemaksu perioda laikā piesaista valstu noregulējuma iestādes;

(4) "iemaksu periods" ir kalendārais gads;

(5) "valstu noregulējuma iestādes" ir noregulējuma iestādes dalībvalstīs, kuras piedalās VNM, kā minēts Regulas (ES) Nr. 806/2014 3. panta 1. punkta 3. apakšpunktā;

(6) "vienotā noregulējuma mehānismā neiesaistītu dalībvalstu noregulējuma iestāde" ir iestāde, kas minēta Direktīvas 2014/59/ES 2. panta 1. punkta 18. apakšpunktā, vai jebkura cita attiecīga iestāde, ko dalībvalstis iecēlušas Direktīvas 2014/59/ES 100. panta 2. un 6. punkta vajadzībām;

(7) "iestādes" ir vienības, kas definētas Regulas (ES) Nr. 806/2014 2. pantā;

(8) "nolīgums" ir nolīgums par iemaksu pārskaitīšanu uz VNM vienoto noregulējuma fondu un šo iemaksu kopīgošanu, kā minēts Regulas (ES) Nr. 806/2014 3. panta 1. punkta 36. apakšpunktā;

(9) "segtie noguldījumi" ir Direktīvas 2014/49/ES 6. panta 1. punktā minētie noguldījumi, izņemot noguldījumus ar īslaicīgi augstu segumu, kā noteikts minētās direktīvas 6. panta 2. punktā;

(10) "mazas iestādes" ir iestādes, kuru pasīvu kopsumma, atskaitot pašu kapitālu un segtos noguldījumus, ir vienāda ar vai mazāka par EUR 300 000 000 un kuru aktīvu kopsumma ir mazāka par EUR 1 000 000 000, kā noteikts Deleģētās regulas (ES) Nr. xxxx/2014 10. pantā;

(11) "kompetentā iestāde" ir kompetentā iestāde, kā definēts Regulas (ES) Nr. 575/2013 4. panta 1. punkta 40. apakšpunktā, vai attiecīgā gadījumā Eiropas Centrālā banka;

(12) “papildu riska korekcijas reizinātājs” ir Deleģētās regulas (ES) Nr. xxxx/2014 9. pantā minētais reizinātājs;

(13) "sākotnējais laikposms" ir astoņu gadu sākotnējais laikposms no 2016. gada 1. janvāra vai attiecīgā gadījumā no dienas, no kuras saskaņā ar Regulas (ES) Nr. 806/2014 99. panta 6. punktu piemēro minētās regulas 69. panta 1. punktu.

4.pants Gada iemaksu noteikšana

1. Gada iemaksas, kas jāmaksā katrai iestādei katrā iemaksu periodā, Valde nosaka, pamatojoties uz Fonda gada mērķapjomu, ko nosaka, ņemot vērā Fonda mērķapjomu, kas minēts Regulas (ES) Nr. 806/2014 69. panta 1. punktā, un saskaņā ar metodiku, kas izklāstīta Deleģētajā regulā (ES) Nr. xxxx/2014.

2. Fonda mērķapjoma aprēķināšanas vajadzībām Valde sadarbojas ar ECB un iesaistīto dalībvalstu kompetentajām iestādēm, lai noteiktu segto noguldījumu piemērojamo summu visām iestādēm, kas saņēmušas darbības atļauju visās iesaistītajās dalībvalstīs. Valde pārskata Fonda mērķapjomu vienreiz gadā.

5. pants Valdes paziņojumi

1. Valde paziņo attiecīgajām valstu noregulējuma iestādēm savus lēmumus, ar ko tiek noteiktas iestāžu, kurām piešķirta darbības atļauja to attiecīgajās teritorijās, gada iemaksas.

2. Pēc tam, kad saņemts 1. punktā minētais paziņojums, katra valsts noregulējuma iestāde paziņo katrai vienībai, kam piešķirta darbības atļauja tās teritorijā, Valdes lēmumu, ar ko nosaka gada iemaksas, kuras jāveic katrai vienībai.

6. pants Ziņošana

Ja nepieciešams uzlabot sniegtās informācijas salīdzināmību un saņemtās informācijas apstrādes efektivitāti, Valde groza datu formātus un attēlojuma veidus, kas iestādēm jāizmanto, sniedzot informāciju, kura vajadzīga gada iemaksu aprēķināšanai.

7. pants Pārejas noteikumi

1. Atkāpjoties no šīs regulas 4. panta, sākotnējā laikposmā, kas minēts Regulas (ES) Nr. 806/2014/ES 69. panta 1. punktā, iestāžu, kas minētas 2. pantā, gada iemaksas aprēķina saskaņā ar šādu koriģētu metodiku:

(a) sākotnējā laikposma pirmajā gadā šīs iestādes maksā 60 % no to gada iemaksām, kas aprēķinātas saskaņā ar 103. pantu Direktīvā 2014/59/ES un 4. pantu Deleģētajā regulā (ES) Nr. xxx/2014, un 40 % no to gada iemaksām, kas aprēķinātas saskaņā ar 69. un 70. pantu Regulā (ES) Nr. 806/2014/ES un šīs regulas 4. pantu;

(b) sākotnējā laikposma otrajā gadā šīs iestādes maksā 40 % no to gada iemaksām, kas aprēķinātas saskaņā ar 103. pantu Direktīvā 2014/59/ES un 4. pantu Deleģētajā regulā (ES) Nr. xxx/2014, un 60 % no to gada iemaksām, kas aprēķinātas saskaņā ar 69. un 70. pantu Regulā (ES) Nr. 806/2014/ES un šīs regulas 4. pantu;

(c) sākotnējā laikposma trešajā gadā šīs iestādes maksā 33,33 % no to gada iemaksām, kas aprēķinātas saskaņā ar 103. pantu Direktīvā 2014/59/ES un 4. pantu Deleģētajā regulā (ES) Nr. xxx/2014, un 66,67 % no to gada iemaksām, kas aprēķinātas saskaņā ar 69. un 70. pantu Regulā (ES) Nr. 806/2014/ES un šīs regulas 4. pantu;

(d) sākotnējā laikposma ceturtajā gadā šīs iestādes maksā 27,67 % no to gada iemaksām, kas aprēķinātas saskaņā ar 103. pantu Direktīvā 2014/59/ES un 4. pantu Deleģētajā regulā (ES) Nr. xxx/2014, un 73,33 % no to gada iemaksām, kas aprēķinātas saskaņā ar 69. un 70. pantu Regulā (ES) Nr. 806/2014/ES un šīs regulas 4. pantu;

(e) sākotnējā laikposma piektajā gadā šīs iestādes maksā 20 % no to gada iemaksām, kas aprēķinātas saskaņā ar 103. pantu Direktīvā 2014/59/ES un 4. pantu Deleģētajā regulā (ES) Nr. xxx/2014, un 80 % no to gada iemaksām, kas aprēķinātas saskaņā ar 69. un 70. pantu Regulā (ES) Nr. 806/2014/ES un šīs regulas 4. pantu;

(f) sākotnējā laikposma sestajā gadā šīs iestādes maksā 13,33 % no to gada iemaksām, kas aprēķinātas saskaņā ar 103. pantu Direktīvā 2014/59/ES un 4. pantu Deleģētajā regulā (ES) Nr. xxx/2014, un 86,67 % no to gada iemaksām, kas aprēķinātas saskaņā ar 69. un 70. pantu Regulā (ES) Nr. 806/2014/ES un šīs regulas 4. pantu;

(g) sākotnējā laikposma septītajā gadā šīs iestādes maksā 6,67 % no to gada iemaksām, kas aprēķinātas saskaņā ar 103. pantu Direktīvā 2014/59/ES un 4. pantu Deleģētajā regulā (ES) Nr. xxx/2014, un 93,33 % no to gada iemaksām, kas aprēķinātas saskaņā ar 69. un 70. pantu Regulā (ES) Nr. 806/2014/ES un šīs regulas 4. pantu;

(h) sākotnējā laikposma astotajā gadā šīs iestādes maksā 100 % no to gada iemaksām, kas aprēķinātas saskaņā ar 69. un 70. pantu Regulā (ES) Nr. 806/2014/ES un šīs regulas 4. pantu.

2. Atkāpjoties no 13. panta 3. punkta Deleģētajā regulā (ES) Nr. xxx/2014, ja sākotnējā laikposmā, kas minēts 69. panta 1. punktā Regulā (ES) Nr. 806/2014/ES, kādas 1. punktā minētās iestādes gada iemaksa pārsniedz 100 % no gada iemaksām, kuras aprēķinātas saskaņā ar Direktīvas 2014/59/ES 103. pantu un Deleģētās regulas (ES) Nr. xxx/2014 4. pantu, Valde atļauj, izņemot ārkārtas apstākļu gadījumus, šīm iestādēm izmantot neatsaucamas maksājumu saistības, kas minētas 70. panta 3. punktā Regulā (ES) Nr. 806/2014/ES, lai samaksātu to daļu, kas pārsniedz 100 % no gada iemaksām, kuras aprēķinātas saskaņā ar Direktīvas 2014/59/ES 103. pantu un Deleģētās regulas (ES) Nr. xxx/2014 4. pantu. Iespēju izmantot neatsaucamās maksājumu saistības Valde sadala samērīgi starp visām attiecīgajām iestādēm, proporcionāli to kopējām gada iemaksām. Aprēķinot katras iestādes gada iemaksu, Valde nodrošina, ka nevienā konkrētā gadā šo neatsaucamo maksājumu saistību summa nepārsniedz 30 % no gada iemaksu kopsummas, kas aprēķināta saskaņā ar šīs regulas 4. pantu, un ka neviena iestāde ar neatsaucamām maksājumu saistībām nemaksā vairāk par 50 % no tās kopējās gada iemaksas.

3. Šā panta 1. un 2. punkta vajadzībām gada iemaksas, ko aprēķina saskaņā ar Direktīvas 2014/59/ES 103. pantu un Deleģētās regulas (ES) Nr. xxx/2014 4. pantu, nosaka, pamatojoties uz mērķapjomu, kas noteikts laika posmam, kurš atbilst sākotnējam laikposmam, kas minēts 69. panta 1. punktā Regulā (ES) Nr. 806/2014/ES.

4. Mazām iestādēm turpina piemērot Deleģētās regulas (ES) Nr. xxx/2014 10. pantu.

5. Regulas (ES) Nr. 806/2014 69. panta 1. punktā minētajā sākotnējā laikposmā iestādes, kuru pasīvu kopsumma, no kuras atskaitīts pašu kapitāls un segtie noguldījumi, pārsniedz EUR 300 000 000, un kuru aktīvu kopsumma ir vienāda ar vai mazāka par EUR 3 000 000 000, maksā noteiktu maksājumu EUR 50 000 apmērā par pirmajiem EUR 300 000 000 no pasīvu kopsummas, no kuras atskaitīts pašu kapitāls un segtie noguldījumi. Par pasīvu kopsummu, no kuras atskaitīts pašu kapitāls un segtie noguldījumi un kura pārsniedz EUR 300 000 000, minētās iestādes veic iemaksu saskaņā ar Deleģētās regulas (ES) Nr. xxx/2014 4. līdz 9. pantu. Jebkuru iemaksu summas samazinājumu, kuru rada šā punkta piemērošana, sedz pārējās iestādes, kas veic iemaksas attiecīgajā valsts nodalījumā.

8.pants Stāšanās spēkā

Šī regula stājas spēkā nākamajā dienā pēc tās publicēšanas Eiropas Savienības Oficiālajā Vēstnesī.

Šo regulu piemēro vai nu no 2016. gada 1. janvāra, vai no dienas, kad sāk piemērot Regulu (ES) Nr. 806/2014.

9.pants Adresāti

Šī regula uzliek saistības kopumā un ir tieši piemērojama iesaistītajās dalībvalstīs Regulas (ES) Nr. 1024/2013 2. panta izpratnē.

Briselē,

Padomes vārdā –

priekšsēdētājs

[1] Padomes Regula (ES) Nr. 1024/2013 (2013. gada 15. oktobris), ar ko Eiropas Centrālajai bankai uztic īpašus uzdevumus saistībā ar politikas nostādnēm, kas attiecas uz kredītiestāžu prudenciālo uzraudzību (OV L 287, 29.10.2013., 63. lpp.).

[2] Komisijas Deleģētā regula (ES) Nr. xxx/2014, ar ko Eiropas Parlamenta un Padomes Direktīvu 2014/59/ES papildina attiecībā uz ex ante iemaksām noregulējuma finansēšanas mehānismos (OV...).